แบงก์ชาติกำชับ นาโนไฟแนนซ์ ห้ามทวงหนี้โหด
ธปท.กำชับนาโนไฟแนนซ์ หลังเปิดให้บริการห้ามรับฝากเงินและทวงหนี้โหด
14 พ.ค. 2558

ธปท.กำชับนาโนไฟแนนซ์ หลังเปิดให้บริการห้ามรับฝากเงินและทวงหนี้โหด
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า เมื่อวันที่ 13 พ.ค.ที่ผ่านมา ธปท.ได้เชิญผู้ประกอบการธุรกิจสินเชื่อรายย่อยเพื่อการประกอบอาชีพ (นาโนไฟแนนซ์) ที่ได้รับใบอนุญาตจากกระทรวงการคลัง 5 ราย มารับฟังแนวทางการกำกับดูแล และซักซ้อมความเข้าใจในหลักเกณฑ์ที่ผู้ประกอบธุรกิจต้องถือปฏิบัติ ซึ่งผู้ประกอบการที่ได้ใบอนุญาตแล้วต้องเริ่มการปล่อยกู้ภายใน 1 ปี
ทั้งนี้ ห้ามผู้ประกอบธุรกิจนาโนไฟแนนซ์รับเงินฝากหรือจัดหาเงินทุนจากประชาชน เว้นแต่การออกตั๋วเงินและเสนอขายต่อผู้ลงทุนในวงจำกัด (Private Placement) และออกหุ้นกู้ตามพระราชบัญญัติหลักทรัพย์และตลาดหลักทรัพย์เท่านั้น ที่สำคัญผู้ประกอบธุรกิจต้องจัดทำรายงานการปล่อยกู้ จำนวนราย วงเงินที่ปล่อยกู้ การผิดนัดชำระหนี้ หรือรายงานอื่นๆ ให้ ธปท.และกระทรวงการคลังรับทราบภายในวันที่ 21 ของเดือนถัดไป
“ที่สำคัญต้องคำนึงถึงสิทธิของผู้บริโภค การติดตามทวงถามหนี้ที่เป็นธรรม ห้ามทวงหนี้โหดเป็นอันขาด” นายรณดล กล่าว
สำหรับเอกชนที่ได้รับใบอนุญาต ได้แก่ บริษัท เงินสดทันใจ บริษัท ไทยเอซ แคปปิตอล บริษัท แมคคาเล กรุ๊พ บริษัท สหไพบูลย์ (2558) และบริษัท ไอร่า แอนด์ ไอฟุล ซึ่งทั้งหมดจะต้องมีทุนจดทะเบียน 50 ล้านบาท มีเงื่อนไขดำรงอัตราส่วนหนี้สินรวมสุทธิต่อส่วนของผู้ถือหุ้น (ดี/อี) ไม่เกิน 7 เท่า หรือคิดเป็นวงเงินที่ปล่อยกู้ได้รวมทุนแล้วประมาณ 400 ล้านบาท ปล่อยกู้ต่อรายได้ไม่เกิน 1 แสนบาท คิดดอกเบี้ยรวมค่าธรรมเนียมต่างๆ ได้เกิน 36% ต่อปี
หากจะดำเนินการปล่อยกู้ต้องแจ้ง ธปท. และในระยะต่อไป ธปท.อาจพิจารณาถึงความเหมาะสมในการขอความร่วมมือให้ผู้ประกอบธุรกิจเข้าเป็นสมาชิกบริษัท ข้อมูลเครดิตแห่งชาติ ด้วย
ด้านแหล่งข่าวจากฝ่ายกำกับสถาบันการเงิน ธปท. เปิดเผยว่า หากผู้ประกอบการนาโนไฟแนนซ์เริ่มดำเนินการได้ครบทุกราย น่าจะช่วยชดเชยการที่ธนาคารพาณิชย์ระมัดระวังการปล่อยกู้ในช่วงนี้ได้บ้าง เพราะวงเงินในการให้กู้ไม่สูงทำให้มีความคล่องตัวในการให้กู้ได้มากกว่า ซึ่งจะทำให้สินเชื่อรายย่อยขยายตัวได้ดีขึ้น เพราะว่าผู้ประกอบการแต่ละรายจะขยายสาขากระจายไปในหลายจังหวัดครอบคลุมทั่วประเทศ